NWU-taalbeleid: ‘Afrikaanse gemeenskap is nie meer naïef’Hoofgebou by die Potchefstroom-kampus van die Noordwes-Universiteit Foto: Maryke Laas, NWU “Die Afrikaanse gemeenskap is nie meer naïef oor die mooi woorde van veeltaligheid wat nou by die Noordwes-Universiteit (NWU) opklink nie. Tukkies, Kovsies en Maties het ons van alle naïwiteit in dié verband gestroop.” Dit was dr. Dirk Hermann, bedryfshoof van Solidariteit, se reaksie op prof. Dan Kgwadi, visekanselier van die NWU, se verklaring oor dié kwessie. Kgwadi het Maandag in die verklaring gesê bespiegeling dat dié universiteit oorweeg om in die nabye toekoms te verengels is onwaar en op waninligting gegrond. Volgens hom staan die NWU se taalbeleid nog altyd veeltaligheid voor en so gaan dit bly. Solidariteit het twee weke gelede ŉ veldtog begin waarin hulle die Afrikaanse gemeenskap vra om die taal as onderrigmedium by die NWU se Potchefstroomkampus te help beskerm. Daar het al 55 000 mense aan die veldtog deelgeneem en die absoluut oorweldigende meerderheid van hulle het nee gesê vir ŉ verandering aan die NWU se taalbeleid. Hermann het gesê die basiese vraag oor die universiteit se nuwe taalbeleid bly steeds wat die taal van onderrig gaan wees wanneer die klasse om 08:00 soggens by die universiteit begin. “Volgens ŉ werksdokument van prof. Robert Balfour, wat verantwoordelik is vir die ontwikkeling van die taalplan, gaan die taal Engels wees as die klas om 08:00 begin. Veeltaligheid sal daarin lê dat ander taalsprekers, onder wie Afrikaans-, Sotho- en Tswanasprekers, deur hulpmiddels ondersteun sal word en slegs in uitsonderlike gevalle in Afrikaans onderrig gaan word.” Hermann het gesê die Afrikaanse gemeenskap se versoek vir die NWU se taalbeleid is eintlik eenvoudig: “Behou die huidige taalbeleid wat wêreldwyd erken word as een van die bestes. Moet geen taalaanbod verminder nie en ontwikkel Afrikatale as onderrigtale en nie net as hulpmiddeltale nie.” Kgwadi het egter in sy verklaring benadruk dat die universiteit nog altyd baie duidelik meertalig was en streef daarna om sy meertalige aard te bevorder. Hy het bygevoeg die taalbeleid op die Potchefstroomkampus is in elk geval nie meer eksklusief Afrikaans nie. “Dit is ŉ geruime tyd nie meer so nie en die meeste nagraadse programme op die kampus word in Engels aangebied. Voorgraadse programme word in ŉ verskeidenheid tale en modaliteite aangebied wat parallelmedium-onderrig, tolking en eentalige onderrig insluit. “Om te redeneer dat Potchefstroom uitsluitlik Afrikaans is, is dus ŉ wanvoorstelling van sy akademici, sy studente en sy programme.” Hy het ook gesê dit is nie waar dat die NWU se bestuur reeds ŉ besluit oor die taalbeleid geneem het nie. Hermann meen egter die NWU staan voor ŉ groot toets vir die integriteit van die universiteit se konsultasieproses oor taal. “Die massareaksie van die Afrikaanse gemeenskap wys sy tande – die deelname aan die konsultasieproses oor die universiteit se taalbeleid is ongekend. Indien tienduisende nee sê, is die vraag of die NWU steeds ja sê vir Engelse onderrig.”